Beurtkrag Saterdagaand ingestelBeurtkrag sal Saterdag om 21:00 in werking gestel word. (Foto: Medupi Powerstation Project, Facebook) Eskom het kort gelede aangekondig dat fase 2-beurtkrag Saterdag van 21:00 ingestel sal word. Volgens die kragvoorsiener sal dit minstens tot Maandag om 05:00 duur. Eskom waarsku boonop as die kragsituasie enigsins verder versleg, hy moontlik gedwing sal word om beurtkrag selfs vroeër te implementeer. Die beurtkrag word toegeskryf aan ŉ stukkende eenheid elk by Kusile, Medupi en Arnot, asook ŉ vertraging om ŉ eenheid by die Tutuka-kragsentrale weer aanlyn te bring. Stukkende vervoerbande by Medupi het boonop tot verminderde kapasiteit by die kragsentrale gelei. Dit is sedertdien herstel, maar dit gaan geruime tyd duur voor bedrywighede weer ten volle operasioneel is. Die as-aanleg by die Kendal-kragsentrale moes weens ŉ elektriese fout heeltemal afgeskakel word, wat beteken die kragsentrale se lewering moes tot die minimum beperk word. Die aanleg is sedertdien weer in diens gestel en vordering word gemaak om die asherwinningsagterstande uit te wis. Die beperking, tesame met ŉ groter vraag na krag vandag en gister, het beteken Eskom moes swaar steun op sy noodopwekkingsreserwes wat nou weer vir die komende week opgebou moet word. In hierdie stadium het onbeplande instandhoudingswerk tot ŉ verlies van 14 727 MW gelei, terwyl beplande instandhoudingswerk 6 711 MW se kapasiteit uit die stelsel gehaal het. Eskom het ŉ hernieude beroep op Suid-Afrikaners gedoen om krag spaarsaam te gebruik en het onderneem om mense op die hoogte te hou van enige noemenswaardige veranderings in die situasie.